  Наталья Тетерина 2018-2019 аръёсы толалтэ тужгес трос куноосты пумитась вить Дед Морозъёс пӧлы Удмуртиысь Тол Бабай но шедиз. Со сярысь аналитикая  агентстволэн пресс-службаез ивортэ. Кызьы шуэмын ивортонын, рейтинглэн нырысетӥ чураз Великий Устюгысь валтӥсь росси Дед Мороз интыяськиз. Выль ар вакытэ со доры тужгес трос калык вуылэ. Кыкетӥ Татарстанысь Кыш Бабай луиз. Со Шуралеен, Убырлы Карчыкен но мукет выжыкыл геройёсын ӵош куноосты Яна Кырлай черкогуртын интыяськем резиденцияз пумита. Куинь тужгес тодмо тол волшебникъёс пӧлы Карелиысь Олонец карын улӥсь Паккайне шедиз. Со бере рейтингын Бурятиысь Саган Убген интыяськиз, сое адӟон понна мылкыд карисьёс Улан-Удэ каре мыно. Нош Шаркан черкогуртысь удмурт Тол Бабай но Лымыныл витетӥ луизы. Россиысь тужгес тодмо Дед Морозъёс: Дед Мороз (Великий Устюг, Вологда улосвыл); Кыш Бабай (Яна Кырлай, Татарстан); Паккайне (Олонец, Карелия); Саган Убгэн (Бурятия); Тол Бабай (Удмуртия); Юшто Кугыза (Марий Эл); Якшамо Атя (Мордовия); Хель Мучи (Чувашия); Ямал Ири (Ямало-Ненецк АО); Соок Ирей (Тува). Та рейтингысь волшебникъёс но мукет выжыкыл геройёс 7-8 толсуре Удмуртиые «Выжыкыл геройёс Тол Бабайлэн шаераз» VII улосвылкуспо фестивале вуозы. Россиысь Дед Морозъёс сяна, элькунамы туэ нырысетӥзэ Финляндиысь Йоулупукки но лыктоз. Тодэ вайытом, Удмуртиысь Тол Бабай кылем толалтэ но Россиысь вить тужгес тодмо Дед Морозъёс пӧлын вал. Озьы ик лыдӟе: «Тол Бабай, Нишке, Йыулувана: кин вае кузьым Россиысь финн-угор улосвылъёсын но мукет кунъёсын улӥсь нылпиослы». Тегъёс: Туризм Шаркан Удмуртия ТолБабай Удмуртиысьтуризм Выльар  